
Úvod 
Demokracie musia preukázať, že sú so svojimi základnými hodnotami schopné zvládnuť výzvy súčasného sveta. Musia disponovať kapacitami a stanoviť si ambície, ktoré môžu zlepšiť život ľuďom na celom svete. Výrazne o tom svedčí skutočnosť, že krajiny čoraz naliehavejšie potrebujú investovať a rozvíjať infraštruktúru nevyhnutnú na dosiahnutie udržateľnej prosperity, pracovných miest a služieb pre svoje miestne komunity. 
Táto globálna potreba infraštruktúry nie je len kľúčom k udržateľnému rozvoju na celom svete, ale je aj dôležitou súčasťou boja proti zmene klímy a ochrany životného prostredia. Vďaka infraštruktúre sa zlepšuje globálna zdravotná bezpečnosť a posilňuje konkurencieschopnosť svetového hospodárstva. Pandémia COVID-19 neľútostne odhalila dôsledky súčasnej nedokončenej, nekompatibilnej alebo neprepojenej globálnej infraštruktúry, ktoré sa prejavili hospodárskymi problémami a izoláciou spôsobenou nedostatočnou digitálnou prepojenosťou, narušením dodávateľských reťazcov alebo nedostatkom zdravotníckeho materiálu. Hoci pandémia urýchlila potrebu konať, nedostatok investícií a rozsah globálnych potrieb existovali už dávno pred ňou. Podľa odhadov skupiny G20 deficit investícií do globálnej infraštruktúry dosiahne do roku 2040 výšku 13 biliónov EUR.[footnoteRef:2] Ak zohľadníme aj ďalšie investície do infraštruktúry, ktoré sú potrebné na obmedzenie zmeny klímy a zhoršovania životného prostredia, toto číslo bude rásť až o 1,3 bilióna EUR ročne.[footnoteRef:3] [2:  Globálne centrum pre infraštruktúru: https://outlook.gihub.org/. ]  [3:  Rozenberg, Julie; Fay, Marianne. 2019. Beyond the Gap: How Countries Can Afford the Infrastructure They Need while Protecting the Planet (Za hranicami rozdielov: Ako si môžu krajiny dovoliť infraštruktúru, ktorú potrebujú, a súčasne chrániť planétu). Washington: Svetová banka. ] 

Keďže krajiny čelia tejto naliehavej potrebe veľkého objemu finančných prostriedkov, potrebujú pri rozhodovaní, ako čo najlepšie rozvíjať klimatickú, energetickú, dopravnú a digitálnu infraštruktúru a posilniť svoje zdravotnícke a vzdelávacie systémy, dobrú ponuku možností. Tieto rozhodnutia majú skutočný dosah na život a živobytie ich občanov. Preto potrebujú dôveryhodných partnerov a vytvárať projekty, ktoré sú udržateľné a vysokokvalitné a ktoré sa zároveň budú vykonávať s vysokou mierou transparentnosti a v súlade s vysokými normami, čím sa zabezpečia dlhodobé sociálne a hospodárske prínosy pre miestne komunity. 
EÚ poskytne svoje finančné prostriedky za spravodlivých a priaznivých podmienok, aby obmedzila riziko vysokého zadlženia. Podporou, zručnosťami a finančnými prostriedkami potrebnými na prevádzku pomôže vybudovať udržateľnú infraštruktúru. Bez náležitej transparentnosti, dobrej správy a prísnych noriem môže dôjsť k zlému výberu alebo návrhu projektov, ich nedokončeniu alebo ku korupcii. Tým sa nielen spomaľuje rast a ochudobňujú miestne komunity, ale koniec koncov vznikajú aj závislosti, ktoré obmedzujú schopnosť krajín prijímať rozhodnutia. 
Vzhľadom na globálnu povahu tejto výzvy musí EÚ svojim partnerom poskytnúť dobrú ponuku. Túto dobrú ponuku predstavuje stratégia Global Gateway: plán EÚ investovať veľký objem finančných prostriedkov do rozvoja infraštruktúry na celom svete. Má za cieľ vytvárať prepojenia, a nie závislosti. Investovať do projektov, ktoré možno realizovať pri dodržaní prísnych noriem, dobrej správy a transparentnosti. Spolupracovať s hostiteľskými krajinami, finančnými inštitúciami a so súkromným sektorom s cieľom zvýšiť investície do infraštruktúry na posilnenie našej konkurencieschopnosti, poskytnúť výhody a ochranu našim partnerom, posilniť postavenie miestnych komunít a bojovať s aktuálne najnaliehavejšími globálnymi výzvami, od zmeny klímy a udržateľného rozvoja až po zdravotnú bezpečnosť, rodovú rovnosť a vzdelávacie systémy. 
Stratégia Global Gateway bude v záujme dosiahnutia uvedených cieľov pôsobiť na celom svete, prispôsobí sa potrebám a strategickým záujmom rôznych regiónov, a pritom ostane ukotvená v hodnotách. Zameria sa na fyzickú infraštruktúru, ako sú káble z optických vláken, ekologické dopravné koridory a prenosové vedenia čistej energie, s cieľom posilniť digitálne, dopravné a energetické siete. Okrem toho vytvorí priaznivé prostredie pre realizáciu projektov, a to poskytnutím atraktívnych investičných a obchodných podmienok, ktoré budú priaznivé pre podnikanie, zbližovaním regulácie, normalizáciou, integráciou dodávateľských reťazcov a finančnými službami.
Čelíme novej vedeckej a výrobnej revolúcii, ktorú vyvolala potreba bojovať proti zmene klímy a reagovať na ohrozenia zdravia, ako aj digitálna transformácia. Tieto zmeny so sebou prinášajú ďalšie výzvy v oblasti rozvoja, ale zároveň ponúkajú nové príležitosti. Tým, že EÚ pomôže ostatným, prispeje aj k podpore svojich vlastných záujmov, k posilneniu odolnosti svojich dodávateľských reťazcov a k otvoreniu väčšieho počtu obchodných príležitostí pre hospodárstvo EÚ, v ktorom približne 38 miliónov pracovných miest závisí od medzinárodného obchodu.
Budovanie potrebného dosahu a vytváranie výhod z rozvoja infraštruktúry doma a na celom svete si bude vyžadovať rozsiahle investície. S využitím všetkých finančných a rozvojových nástrojov, ktoré má EÚ k dispozícii, a s podporou pevného záväzku členských štátov EÚ[footnoteRef:4] sa v rámci stratégie Global Gateway vyvinie úsilie o mobilizáciu investícií v období 2021 – 2027 až do výšky 300 miliárd EUR. Toto úsilie bude prebiehať pod jednou značkou a uplatní sa pri ňom prístup Tímu Európa, ktorý spája zdroje EÚ, členských štátov, európskych finančných inštitúcií a vnútroštátnych inštitúcií financovania rozvoja. Bude sa vzťahovať na mobilizáciu finančných prostriedkov a odborných znalostí zo súkromného sektora a na podporu prístupu k udržateľnému financovaniu. [4:  Závery Rady 10629/21 o globálne prepojenej Európe z 12. júla 2021.] 

Európa sa prostredníctvom stratégie Global Gateway naplno zapojí do odstraňovania globálneho nedostatku investícií. Dosiahnutie tohto cieľa si však bude vyžadovať spoločné úsilie podobne zmýšľajúcich partnerov. V tomto duchu stratégia Global Gateway doplní prácu, ktorá sa začala v rámci skupiny G7, a vzájomne sa tak posilní s iniciatívami, ako je napríklad Build Back Better World (Vybudujme znova lepší svet). Tento záväzok k spolupráci sa opätovne potvrdil na konferencii Organizácie Spojených národov o zmene klímy COP26, kde EÚ a Spojené štáty americké zhromaždili podobne zmýšľajúcich partnerov, aby vyjadrili svoj spoločný záväzok riešiť klimatickú krízu prostredníctvom rozvoja infraštruktúry, ktorá je čistá, odolná a v súlade s budúcou nulovou bilanciou emisií.[footnoteRef:5] [5:  https://ec.europa.eu/commission/presscorner/detail/en/statement_21_5767. ] 


Global Gateway stavia na úspešných výsledkoch stratégie na prepájanie EÚ a Ázie z roku 2018, nedávno uzavretých partnerstiev v oblasti prepojenosti s Japonskom a Indiou, ako aj na hospodárskom a investičnom pláne pre západný Balkán[footnoteRef:6], Východné partnerstvo[footnoteRef:7] a južné susedstvo[footnoteRef:8]. Stratégia je v plnej miere zosúladená s Agendou 2030 OSN a jej cieľmi udržateľného rozvoja a Parížskou dohodou. Global Gateway ponúka dobrú možnosť pre rozvoj globálnej infraštruktúry, a teda zároveň predstavuje investíciu do medzinárodnej stability a spolupráce. Tým dokazuje, že demokratické hodnoty prinášajú investorom istotu a spravodlivosť, partnerom udržateľnosť a ľuďom na celom svete dlhodobé výhody.  [6:  Oznámenie o hospodárskom a investičnom pláne pre západný Balkán [COM(2020) 641 final].]  [7:  Spoločné oznámenie Posilnenie odolnosti – Východné partnerstvo, ktoré prináša výsledky pre všetkých [JOIN(2020) 7 final], a spoločný pracovný dokument útvarov Obnova, odolnosť a reforma: priority Východného partnerstva po roku 2020 [SWD(2021) 186 final].]  [8:  Spoločné oznámenie Obnovené partnerstvo s južným susedstvom: Nový program pre Stredozemie [JOIN(2021) 2 final] a spoločný pracovný dokument útvarov Obnovené partnerstvo s južným susedstvom – Hospodársky a investičný plán pre krajiny južného susedstva [SWD(2021) 23 final].] 

	Prístup Global Gateway
Global Gateway nasmeruje výdavky EÚ do rozvoja globálnej infraštruktúry v súlade s týmito základnými zásadami:
Demokratické hodnoty a prísne normy
Global Gateway ponúkne partnerským krajinám, ktoré sa rozhodujú, ako uspokojiť svoje potreby rozvoja infraštruktúry, riešenie ukotvené v hodnotách. Znamená to dodržiavanie zásad právneho štátu, presadzovanie prísnych noriem v oblasti ľudských, sociálnych práv či práv pracovníkov a rešpektovanie noriem vychádzajúcich z medzinárodných pravidiel a predpisov týkajúcich sa duševného vlastníctva. Znamená to, že sa budú vyberať investície, ktoré sú udržateľné – pre miestnych ľudí, miestne prostredie a miestne hospodárstva. Znamená to, že sa uplatní etický prístup, aby projekty infraštruktúry nevytvárali neudržateľné dlhové zaťaženie alebo neželané závislosti. 
Dobrá správa a transparentnosť
Realizácia projektov, ktoré sú určené pre ľudí, si bude vyžadovať transparentnosť, zodpovednosť a finančnú udržateľnosť. Bude potrebný otvorený prístup k verejnému obstarávaniu a rovnaké podmienky pre potenciálnych investorov, ako aj jasný súbor dohodnutých cieľov, aby sa zabezpečilo, že v projektoch Global Gateway sa jasne vyjadrí, čo sa nimi má dosiahnuť – a to aj dosiahnu. Tým, ktorých sa prípadné projekty najviac dotknú – miestnym komunitám, podnikom a partnerom – sa musí dať možnosť vyjadriť sa v riadnych verejných konzultáciách a zapojením občianskej spoločnosti. Projektmi by sa mal zaistiť cenovo dostupný a rovnaký prístup k poskytnutým službám a prínosom, a to najmä pre ženy a dievčatá a osoby, ktorým hrozí znevýhodnenie alebo vylúčenie. 
Rovnocenné partnerstvá
Projekty Global Gateway sa budú navrhovať, vypracúvať a vykonávať v úzkej spolupráci a po konzultácii s partnerskými krajinami. Projekty infraštruktúry budú vychádzať z potrieb a príležitostí, ktoré sa identifikujú v miestnych hospodárstvach a miestnych komunitách, ako aj z vlastných strategických záujmov EÚ. Znamená to rozvoj rovnocenných partnerstiev s krajinami a zabezpečenie toho, aby sa pri plánovaní projektov zohľadňovala schopnosť hostiteľských krajín udržateľne spravovať a udržiavať infraštruktúru po jej dokončení. 
Zelená a čistá 
Global Gateway je klimaticky neutrálna stratégia na urýchlenie udržateľného rozvoja a obnovy, vytvorenie inkluzívneho rastu a pracovných miest, ako aj na prechod na čistejšie a obehovejšie globálne hospodárstvo. V rámci tejto stratégie sa bude investovať do rozvoja infraštruktúry, ktorá je čistá, odolná proti zmene klímy a zosúladená s cieľom nulovej bilancie emisií. Projekty sa budú riadiť prísahou Európskej zelenej dohody „nespôsobovať škodu“ a budú podliehať hodnoteniam vplyvu na životné prostredie a strategickým environmentálnym hodnoteniam. 
Zameranie na bezpečnosť
Odolnosť globálneho hospodárstva a dodávateľských reťazcov závisí od bezpečnej infraštruktúry – či už v digitálnej, zdravotnej, dopravne alebo energetickej oblasti. Prostredníctvom projektov Global Gateway sa bude investovať do infraštruktúry, aby sa odstránili zraniteľné miesta, poskytla spoľahlivá prepojenosť a vybudovali kapacity na riešenie problémov spôsobených prírodou aj ľudskou činnosťou, fyzickými, kybernetickými alebo hybridnými hrozbami a hospodárskym nátlakom z geopolitických dôvodov. Zabezpečia, aby boli občania chránení pred neoprávneným sledovaním zo strany verejných orgánov alebo súkromných spoločností. 
Mobilizácia investícií súkromného sektora
Špičkový európsky priemysel, znalosti súkromného sektora a investičná kapacita nám poskytujú jedinečnú globálnu konkurenčnú výhodu, ktorú treba v stratégii Global Gateway naplno využiť, aby sa pre partnerské krajiny stala uskutočniteľnou a príťažlivou alternatívou. Global Gateway skombinuje a zmobilizuje verejné zdroje EÚ, jej členských štátov, finančných inštitúcií a multilaterálneho verejného financovania a použije ich na zhromaždenie súkromného kapitálu. 



Investičné priority Global Gateway 
Global Gateway posilní osobné väzby medzi Európanmi a ľuďmi z partnerských krajín a nasmeruje investície tam, kde sa v posledných rokoch objavili alebo prehĺbili medzery v infraštruktúre. Tieto oblasti sú v boji proti najnaliehavejším globálnym problémom často kľúčové a investície do nich prinášajú ľuďom v strednodobom a dlhodobom horizonte najväčšie výhody.
Prioritou bude investovať do digitalizácie, zdravia, klímy, energetiky a dopravy, ako aj do vzdelávania a výskumu. Medzi kľúčové priority patrí aj zlepšovanie kvality a kvantity infraštruktúry a priaznivého prostredia v prijímajúcich krajinách a regiónoch. Global Gateway zabezpečí, že výhody vyplývajúce z investícií budú spravodlivo a rovnako prístupné. V tomto duchu zaručíme, že projekty a investície budú inkluzívne, a to najmä z hľadiska rodovej rovnosti. 
2.1 Digitalizácia
Pandémia COVID-19 zvýraznila, aké dôležité je mať prístup k bezpečným a spoľahlivým digitálnym infraštruktúram a technológiám, ktoré sú náležite regulované. Keďže sa očakáva, že globálny internetový dátový tok do roku 2030 narastie viac než šesťnásobne, pri prechode na dátové hospodárstvo a spoločnosť bude nutnosťou širokopásmové pripojenie. 

EÚ bude spolupracovať s partnerskými krajinami na zavedení digitálnych sietí a infraštruktúry, ako sú podmorské a pozemné káble z optických vláken a vesmírne zabezpečené komunikačné systémy, ako aj cloudové a dátové infraštruktúry, ktoré spoločne poskytnú základ na výmenu údajov, spoluprácu v oblasti vysokovýkonnej výpočtovej techniky, umelej inteligencie a pozorovania Zeme. Uprednostníme regióny, krajiny a populácie, ktoré v uvedených oblastiach nie sú dostatočne pokryté, s cieľom zmenšiť globálnu digitálnu priepasť a posilniť bezpečné a dôveryhodné digitálne prepojenia medzi nimi a medzi Európou a svetom. EÚ zminimalizuje environmentálnu stopu digitálnej infraštruktúry podporovaním zelených dátových centier a zavádzaním podmorských káblov, ktoré sú vybavené senzormi na monitorovanie oceánu.

Vďaka súboru nástrojov EÚ pre kybernetickú bezpečnosť sietí 5G sa investície nasmerujú do digitálnej infraštruktúry. Budú spojené aj s normami a protokolmi, ktoré podporujú bezpečnosť a odolnosť sietí, interoperabilitu, ako aj otvorený, pluralitný a bezpečný internet. EÚ bude vzhľadom na svoju kľúčovú úlohu hybnej sily inovácie, sociálno-politického, hospodárskeho a kultúrneho rozvoja podporovať prístup k otvorenému internetu. 

EÚ ponúkne balíky v oblasti digitálneho hospodárstva[footnoteRef:9], v ktorých sa investície do infraštruktúry v krajine kombinujú s pomocou pri zaisťovaní ochrany osobných údajov, kybernetickej bezpečnosti a práva na súkromie, dôveryhodnej umelej inteligencie, ako aj spravodlivých a otvorených digitálnych trhov. EÚ napríklad nadviaže na globálny trend zbližovania noriem so všeobecným nariadením o ochrane údajov s cieľom inšpirovať ďalšie krajiny, aby podporovali bezpečné toky údajov. Stratégia Global Gateway bude propagovať regulačný model otvorených a konkurencieschopných trhov EÚ pre komunikačné siete a služby. [9:  Oznámenie Komisie Digitálny kompas do roku 2030: digitálne desaťročie na európsky spôsob, 9. 3. 2021 [COM(2021) 118 final].] 


	Global Gateway v praxi
Program BELLA prostredníctvom podmorského kábla medzi EÚ a Latinskou Amerikou a prostredníctvom pozemnej chrbticovej siete medzi krajinami Južnej Ameriky, ktoré spoločne tvoria 35 000 km dlhú vysokorýchlostnú optickú sieť, poskytuje digitálnu diaľnicu na posilnenie investícií a výskumnej spolupráce. Celková suma grantového financovania dosahuje približne 53 miliónov EUR, z ktorých 26,5 milióna EUR poskytla EÚ. EÚ vďaka stratégii Global Gateway rozšíri program BELLA na zvyšok latinskoamerického kontinentu s dodatočnou sumou 15 miliónov EUR na stimuláciu financovania zo strany partnerských krajín. Program BELLA zabezpečí požadovanú prepojenosť na ďalších 25 rokov s cieľom uspokojiť čoraz väčšie potreby spolupráce v oblasti výskumu a vzdelávania medzi oboma regiónmi. Okrem iného poskytne vysokorýchlostný a spoľahlivý prístup k regionálnemu centru služieb riadenia mimoriadnych situácií programu Copernicus, ktoré EÚ plánuje zriadiť v Paname, čo umožní riešiť núdzové situácie v oblasti klímy. EÚ je v nadväznosti na úspech programu BELLA odhodlaná zintenzívniť svoje partnerstvo s regiónom prostredníctvom digitálnej aliancie medzi EÚ a LAK a podporovať zbližovanie v oblasti regulácie a medzinárodnú spoluprácu v oblasti ochrany údajov.



2.2 Klíma a energetika
Podmienku fungovania hospodárstiev a konkurencieschopnosti odvetví je cenovo dostupný a spoľahlivý prístup k energii a surovinám. Sektor energetiky zodpovedá za viac ako 70 % globálnych emisií skleníkových plynov a jeho prechod na čistejšiu energiu bude zohrávať zásadnú úlohu pri predchádzaní ničivým účinkom zmeny klímy. EÚ je odhodlaná stať sa do roku 2050 prvým klimaticky neutrálnym kontinentom. Na nedávnej konferencii COP26 sa svet v rámci Glasgowského klimatického paktu zaviazal približne do polovice storočia spoločne znížiť globálne emisie oxidu uhličitého na nulu.

Dôsledky zmeny klímy a zhoršovania biodiverzity neprimerane ovplyvňujú najchudobnejších a najzraniteľnejších ľudí na svete, najmä v krajinách s nízkymi a so strednými príjmami. Investovanie do zmierňovania zmeny klímy aj zvyšovania odolnosti proti zmene klímy v takýchto krajinách nie je len nevyhnutnosťou z hľadiska potravinovej, zdravotnej a ľudskej bezpečnosti a ochrany pred dôsledkami zmeny klímy, ale predstavuje aj významnú hospodársku príležitosť. Aby sa týmito investíciami skutočne dosiahla zmena, musí byť infraštruktúra navrhnutá tak, aby reagovala na súčasné riziká a budúce hrozby, musí byť postavená podľa noriem, ktoré sú v súlade s nízkymi alebo nulovými emisiami, a musí odolať následkom. 

Tieto investície do infraštruktúry a podpora regulácie pripravia pôdu pre prechod na čistú energiu. Spoločne predstavujú jedinečnú príležitosť na transformáciu hospodárstva, vytvorenie pracovných miest a posilnenie energetickej bezpečnosti. Budeme spolupracovať s partnerskými krajinami s cieľom umožniť ich spravodlivú energetickú transformáciu a zároveň diverzifikovať naše dodávky čistej energie. Podporíme regionálnu energetickú integráciu na základe prepájania a spoločných projektov, ako sú napríklad veterné parky na mori v pobrežných regiónoch, a budeme presadzovať energetickú efektívnosť, energiu z obnoviteľných zdrojov (vrátane inteligentných sietí) a spravodlivú transformáciu. 

Budeme spolupracovať s partnerskými krajinami, ktoré majú potenciál rozvíjať výrobu čistého vodíka, a budeme presadzovať konkurencieschopné trhy, aby sme umožnili obchodovanie s vodíkom vyrobeným mimo EÚ na medzinárodnej úrovni bez obmedzovania vývozu či deformácie cien. Okrem toho budeme spolupracovať s partnerskými krajinami na investíciách do infraštruktúry v záujme rozvoja udržateľných a odolných hodnotových reťazcov surovín. 

	Global Gateway v praxi
EÚ zmobilizuje granty vo výške 2,4 miliardy EUR pre subsaharskú Afriku a sumu 1,08 miliardy EUR pre severnú Afriku na podporu energie z obnoviteľných zdrojov, energetickej efektívnosti, spravodlivej transformácie a ekologizácie miestnych hodnotových reťazcov, a spojí sily s iniciatívami ako Power Africa (Energia pre Afriku). Poskytnutím obchodných príležitostí na strane ponuky aj dopytu pre energeticky náročné priemyselné odvetvia pomôže rozvíjať sektor čistého vodíka. K rozvoju a integrácii regionálnych trhov s energiou a budovaniu silného kontinentálneho afrického jednotného trhu s elektrinou prispeje iniciatíva ekologickej energie medzi Afrikou a EÚ.



2.3. Doprava
Dopravné siete sú dôležitým faktorom umožňujúcim prosperujúce hospodárstva a spoločnosti. Spájajú nás s našimi partnermi a umožňujú medzinárodný obchod. Doprava je zároveň kľúčovým sektorom v boji proti zmene klímy a pri rozvoji a zavádzaní digitálnych technológií. 

Global Gateway podporí investície do infraštruktúry na celom svete, ktoré vytvoria udržateľné, inteligentné, odolné, inkluzívne a bezpečné dopravné siete vo všetkých druhoch dopravy vrátane železničnej, cestnej dopravy, prístavov, letísk, ako aj v prípade logistiky a hraničných priechodov a tieto druhy spojí v multimodálnom systéme dopravy. Zrealizujeme projekty dopravnej infraštruktúry, ktorými sa podporí udržateľný rozvoj partnerských krajín, znížia emisie skleníkových plynov a umožní diverzifikácia ich dodávateľských reťazcov. Zároveň sa budeme usilovať využiť našu pozíciu svetového dopravného uzla.

	Global Gateway v praxi
EÚ poskytne v súlade so zelenou a s digitálnou transformáciou ďalšiu sumu 4,6 miliardy EUR na posilnenie udržateľných dopravných spojení. Po úspešnom rozšírení transeurópskej dopravnej siete EÚ (TEN-T) na západný Balkán, do Turecka a regiónu Východného partnerstva EÚ bude ďalej pracovať na dokončení spoločne dohodnutej prioritnej infraštruktúry a bude aktívne spolupracovať s partnermi na prijatí transstredozemskej dopravnej siete (TMN-T) v južnom susedstve. EÚ podporí posilnenie spojení s priľahlými strategickými koridormi v subsaharskej Afrike a Strednej Ázii, bude podporovať zlepšovanie regulačného prostredia a propagovať európske aj medzinárodné normy. 



Global Gateway posilní zbližovanie s európskymi a medzinárodnými technickými, sociálnymi, environmentálnymi normami a normami hospodárskej súťaže, reciprocitu v prístupe na trh a rovnaké podmienky v oblasti plánovania a rozvoja dopravnej infraštruktúry. Poslúži na rozšírenie infraštruktúry nabíjacích a čerpacích staníc pre vozidlá s nulovými emisiami a podporu dodávania obnoviteľných a nízkouhlíkových palív. Vďaka stratégii sa upevnia letecké a námorné prepojenia s kľúčovými partnermi, pričom sa zároveň stanovia nové normy na posilnenie environmentálnej a sociálnej udržateľnosti, vytvorenie spravodlivej hospodárskej súťaže a zníženie emisií v uvedených sektoroch. 

2.4. Zdravie
Pandémia odhalila slabé miesta systémov zdravotnej starostlivosti a krehkosť farmaceutických dodávateľských reťazcov. Okrem toho zdôraznila rozsiahle nerovnosti v medicínskych výrobných kapacitách na celom svete. Napríklad Afrika stále 99 % svojich vakcín dováža. Problémy zdravotníctva však pandémiu ďaleko presahujú. V krajinách s nízkymi a so strednými príjmami každoročne dochádza odhadom k 8,6 milióna úmrtí zapríčineným liečiteľnými chorobami vrátane tých, ktorým sa dá predísť očkovaním, popôrodných porúch u matiek a zranení spôsobených dopravnými nehodami.[footnoteRef:10]  [10: Kruk, Margaret E.; Gage, Anna D.; Joseph, Naima T.; Danaei, Goodarz; García-Saisó, Sebastián; Salomon, Joshua A., Mortality due to low-quality health systems in the universal health coverage era: a systematic analysis of amenable deaths in 137 countries (Úmrtnosť z dôvodu nízkej kvality zdravotných systémov v ére všeobecne dostupnej zdravotnej starostlivosti: systematická analýza úmrtí, ktorým sa dalo predísť, v 137 krajinách), The Lancet 392.10160 (2018), s. 2203 – 2212, https://doi.org/10.1016/S0140-6736(18)31668-4.
] 


V stratégii Global Gateway sa za prioritu bude považovať bezpečnosť dodávateľských reťazcov a rozvoj miestnej výroby. Pokiaľ ide o bezpečnosť dodávateľských reťazcov, EÚ bude spolupracovať s partnerskými krajinami na diverzifikácii ich farmaceutických dodávateľských reťazcov. Úrad pre pripravenosť a reakcie na núdzové zdravotné situácie (HERA) takisto prispeje k riešeniu problematických miest v medzinárodných dodávateľských reťazcoch.

Kontinenty musia byť schopné vyrábať svoje vlastné vakcíny. EÚ je odhodlaná predchádzať budúcim núdzovým zdravotným situáciám posilnením kapacít po celom svete, čo znamená aj budovať výrobné kapacity v tretích krajinách. 

HERA vytvorí úzku spoluprácu s globálnymi partnermi s cieľom posilniť globálny dohľad, uľahčiť medzinárodnú spoluprácu a podporiť zdravotnícke protiopatrenia v prípade núdzovej zdravotnej situácie, pomôcť krajinám s nízkymi a so strednými príjmami rozvíjať odborné znalosti a budovať výrobné a distribučné kapacity, ako aj podporiť prístup k zdravotníckym protiopatreniam financovaným z prostriedkov EÚ.

Global Gateway navyše uľahčí investície do udržateľnej infraštruktúry a regulačného prostredia v prospech miestnej výroby liekov a zdravotníckych technológií, čo zasa napomôže integrácii v súčasnosti rozdrobených trhov a cezhraničnej inovácii v oblasti zdravotnej starostlivosti. To nám pomôže prekonať ochorenia, ako je COVID-19, malária, žltá zimnica, tuberkulóza alebo HIV/AIDS. 

	Z hľadiska pripravenosti a reakcie na ohrozenie zdravia prispeje k posilneniu kapacít Afrických centier pre kontrolu a prevenciu chorôb Európske centrum pre prevenciu a kontrolu chorôb (ECDC). Táto spolupráca bude nadväzovať na súčasné partnerstvá a zároveň prispeje k uľahčeniu harmonizovaného dohľadu nad ochoreniami a sprostredkovaniu informácií o prioritných prenosných ochoreniach, ktoré môžu spôsobiť pandémiu, na úrovni kontinentov. Zároveň prispeje k vykonávaniu stratégie Afrických centier pre kontrolu a prevenciu chorôb, ktorá sa týka rozvoja pracovnej sily v oblasti verejného zdravia.



2.5. Vzdelávanie a výskum 
Vzdelávanie je pre spravodlivé a inkluzívne spoločnosti a pre ich dlhodobý hospodársky úspech kritickým faktorom. Pandémia COVID-19 odhalila slabé miesta vzdelávacích systémov na celom svete. Rozpočty na vzdelávanie sú v rozvojových krajinách často nedostatočné, zatiaľ čo počet študentov narastá. Odhaduje sa, že počet študentov na svete sa počas najbližších dvoch desaťročí strojnásobí.

EÚ investuje do kvalitného, aj digitálneho vzdelávania s celoživotnou perspektívou, pričom osobitnú pozornosť venuje začleneniu dievčat a žien a ďalších zraniteľných skupín, ktoré sa často vyznačujú nižšou školskou dochádzkou. Pomôžeme partnerským krajinám pri transformácii ich vzdelávacích systémov a zameriame sa na riešenie nedostatkov vo výučbe, v odbornej príprave a učení sa na všetkých úrovniach. 
Takisto uľahčíme mobilitu študentov, zamestnancov, učiteľov a stážistov a posilníme siete a partnerské učenie v inštitúciách vysokoškolského vzdelávania. Rozšírený program Erasmus+ prináša takéto príležitosti pre ľudí z celého sveta.
	Program Erasmus+ má silný medzinárodný rozmer. Podnecuje mobilitu a výmeny medzi európskym vzdelávacím priestorom a partnerskými krajinami rozvojom inkluzívnejších a udržateľnejších vzdelávacích systémov a zvyšovaním riadiacich a správnych kapacít na všetkých úrovniach sektora vzdelávania. Celková suma vyčlenená na obdobie 2014 – 2020 dosiahla 1,8 miliardy EUR. Medzinárodná sekcia programu Erasmus+ sa na obdobie 2021 – 2027 rozšíri o finančné prostriedky v celkovej výške 2,2 miliardy EUR pochádzajúce z vonkajších nástrojov EÚ s cieľom na celom svete posilniť európsku ponuku mobility a spolupráce v oblasti vzdelávania, odbornej prípravy, mládeže a športu. 



EÚ bude spolupracovať s partnerskými krajinami na posilnení spolupráce v oblasti výskumu a inovácie. 
Najväčší verejne financovaný multilaterálny program pre výskum a inovácie na svete Horizont Európa ponúka výskumným pracovníkom a novátorom mimo Európy príležitosť zúčastniť sa na spoločných výskumných a inovačných akciách, programoch mobility a multilaterálnych partnerstvách v oblasti výskumu a inovácie financovaných z prostriedkov EÚ. Program Horizont Európa teraz umožňuje pridružiť sa krajinám, ktoré vyznávajú rovnaké základné hodnoty a majú silný vedecký, technologický a inovačný potenciál kdekoľvek na svete. Okrem toho Komisia preskúma možnosti prepojenia podnikateľských inkubátorov a novátorov po celom svete.

Investičný model a model realizácie stratégie Global Gateway
S cieľom naplniť rozsah požadovaných investícií sa stratégiou Global Gateway zmobilizujú vyššie a lepšie investície do medzinárodnej infraštruktúry. Je potrebný nový a inovačný prístup k financovaniu a modernizácia nášho existujúceho súboru nástrojov. Global Gateway bude počítať s nástrojmi na znižovanie rizika, ako sú záruky a kombinované financovanie, na účely využitia kombinácie zdrojov z verejného aj zo súkromného sektora. Finančné nástroje sa skombinujú s operačnými nástrojmi, ako je technická pomoc, politický a hospodársky dialóg, obchodné a investičné dohody a normalizácia, v záujme vytvorenia lepších podmienok pre kvalitné investície.

3.1. Zvyšovanie investícií

	Global Gateway – financie

Stratégia Global Gateway má za cieľ v rokoch 2021 – 2027 zmobilizovať investície do rozvoja infraštruktúry vo výške až 300 miliárd EUR. 
Túto sumu tvoria:
· investície v hodnote až 135 miliárd EUR vďaka EFSD+ vrátane novej iniciatívy s EIB, ktorá by mohla priniesť ďalšie investície vo výške 25 miliárd EUR[footnoteRef:11], [11: Komisia navrhuje novú iniciatívu Global Gateway, aby zabezpečila významné navýšenie investícií financovaných z rozpočtu EÚ. Ponúka sprístupniť ďalších 750 miliónov EUR v ročných tranžiach na obdobie 2022 – 2027 pod podmienkou, že EIB poskytne rovnaké finančné prostriedky podľa príslušných dohôd a že realizácia týchto projektov bude napredovať podľa plánu. Z toho dôvodu sa činnosti v súvislosti s identifikáciou a posudzovaním projektov musia uskutočniť čo najskôr. Komisia to navrhuje zhodnotiť v roku 2024, pričom prípadne je možné navýšiť rozpočet.
] 

· grantové financovanie vo výške až 18 miliárd EUR v rámci ďalších programov vonkajšej pomoci EÚ, 
· plánované investície vo výške 145 miliárd EUR zo strany európskych finančných inštitúcií a inštitúcií financovania rozvoja,
· EÚ sa usiluje o lepšiu koordináciu so svojimi členskými štátmi, aby tak posilnila svoju strategickú úlohu v radách multilaterálnych rozvojových bánk na podporu projektov v rámci stratégie Global Gateway.



EÚ očakáva vyššie rozpočtové výdavky na infraštruktúru v tretích krajinách. V rokoch 2014 až 2020 EÚ investovala 14 % zo svojho rozpočtu na vonkajšiu činnosť – 9,62 miliardy EUR – na projekty prepojenosti. V rámci rozpočtového cyklu na roky 2021 – 2027 táto suma pravdepodobne značne stúpne. Nástroj susedstva a rozvojovej a medzinárodnej spolupráce (NDICI) – Globálna Európa, z ktorého sa financuje spolupráca s tretími krajinami, disponuje celkovým rozpočtom vo výške 79 miliárd EUR a má cieľ výdavkov na úrovni 35 % na opatrenia v oblasti klímy. Ďalej sa približne 10 % financovania z NDICI vyčlení na digitálne opatrenia. 

Okrem toho použijeme inovačné finančné nástroje na prilákanie súkromného kapitálu. Nástrojom NDICI – Globálna Európa sa zriaďuje záruka Únie vo výške až 53,4 miliardy EUR. EÚ môže zároveň mobilizovať súkromné investície prostredníctvom Nástroja predvstupovej pomoci (IPA III), Interreg, InvestEU a programu EÚ pre výskum a inovácie Horizont Európa. Naším hlavným finančným nástrojom na mobilizáciu investícií v rámci stratégie Global Gateway bude Európsky fond pre udržateľný rozvoj plus (EFSD+) . Poskytuje záruky, ktoré sa použijú na činnosti znižovania rizika a stimuláciu súkromných investícií v spolupráci s Európskou investičnou bankou a ďalšími európskymi finančnými inštitúciami, ako je napríklad Európska banka pre obnovu a rozvoj.

EÚ sa nad rámec svojho súboru finančných nástrojov zaoberá možnosťou zriadenia európskeho nástroja pre vývozné úvery, ktorý by doplnil existujúce opatrenia týkajúce sa vývozných úverov na úrovni členských štátov a celkovú kapacitu EÚ v tejto oblasti. Nástroj by pomohol zaistiť vyrovnanejšie podmienky pre podniky EÚ na trhoch tretích krajín, kde musia čoraz častejšie súťažiť so zahraničnými konkurentmi, ktorí dostávajú rozsiahlu podporu od orgánov verejnej správy, čím sa uľahčuje ich účasť na projektoch infraštruktúry.

	 Financovanie stratégie Global Gateway prostredníctvom EFSD+

EFSD+ je inovačným nástrojom, ktorý vďaka svojej záruke a kombinovanému financovaniu pomôže vytvoriť investície v rôznych sektoroch stratégie Global Gateway. Formou záruky sprístupňuje 40 miliárd EUR.
Záruky
Záruky EFSD+ sa poskytujú za priaznivých, nadmieru konkurenčných podmienok. Súkromným investorom umožňujú financovať projekty na náročnejších trhoch tým, že preberajú riziká z nestabilnejších prostredí a zároveň zabraňujú narušeniam trhu.
Keďže EFSD+ sa vzťahuje na časť rizík, partneri Únie v oblasti financovania rozvoja dokážu dosiahnuť úroveň záruk EFSD+ so svojimi vlastnými zdrojmi, čo zase priláka ďalších investorov. Investičné programy sa budú vykonávať dvomi hlavnými spôsobmi:
· EÚ v partnerstve s EIB poskytne záruku s finančnými prostriedkami vo výške 26,7 miliardy EUR s cieľom podnietiť investície vo viacerých sektoroch, napríklad v sektore čistej energie, zelenej infraštruktúry a zdravia, v prípade ktorých EIB dosiahla presvedčivé výsledky už v rámci predchádzajúceho mandátu na poskytovanie vonkajších úverov. Toto krytie rizika umožní EIB ponúkať partnerským krajinám úvery na stimuláciu udržateľných investícií do prepojenosti a iných prioritných sektorov. Záruka Únie bude mať maximálny vplyv na investície v rámci stratégie Global Gateway v tých partnerských krajinách, kde riziko zlyhania štátu a iné riziká verejného sektora naďalej predstavujú hlavnú prekážku. Partnerským prístupom v rámci EFSD+ sa zabezpečí silné riadenie politiky v súlade s prioritami stratégie Global Gateway, čím sa podporia synergie a komplementárnosť vo všetkých oblastiach vonkajšej činnosti EÚ.
· Komisia navrhne ako jeden zo sektorových segmentov otvorenej architektúry EFSD+ (13 miliárd EUR) osobitný segment stratégie Global Gateway, ktorý sa spolu s ďalšími tematickými segmentmi, napríklad so segmentom udržateľného financovania, zameria na sektory, ako je udržateľná energetika, čistá doprava a digitálna oblasť. Osobitný podsegment sa vytvorí v záujme digitálnej prepojenosti, pričom sa použije prístup na úrovni jednotlivých krajín s cieľom posilniť zbližovanie s balíkmi EÚ v oblasti digitálneho hospodárstva. Spolupráca s rôznymi európskymi finančnými inštitúciami umožní plne využiť hojné geografické a sektorové odborné znalosti, ktorými disponujú tieto inštitúcie, aby sa odstránili investičné prekážky, ktorým čelí súkromný sektor v hostiteľských krajinách. 
Kombinované financovanie
· V prípadoch, keď projekty majú pridanú hodnotu pre verejnosť, ktorá nie je speňažená a na ktorú sa nemôžu zamerať záruky, EÚ využije mechanizmy kombinovaného financovania v rámci EFSD+. Tieto mechanizmy využívajú granty a úvery na podporu investičných projektov, ktoré nie sú financované bankami, v partnerských krajinách EÚ a zároveň posilňujú ich udržateľnosť, odolnosť proti zmene klímy a vplyv rozvoja. 
Financovanie s podporou EFSD+ bude počítať so systematickými mechanizmami na odfiltrovanie mimoriadne nízkych ponúk, ktoré ohrozujú skutočné vykonávanie projektov alebo zásad stratégie Global Gateway, a zahraničných subvencií, ktoré narúšajú rovnaké podmienky. Pozornosť sa bude venovať aj zaisteniu, aby nedošlo k narušeniu obchodu a investícií v prípade projektov v tretích krajinách financovaných EÚ. Partneri EÚ v oblasti financovania rozvoja by mali dodržiavať normy verejného obstarávania, ktoré sú podobné normám uplatňujúcim sa v EÚ. 
Ak sa bude musieť z dôvodu nepriaznivého regulačného prostredia alebo externalít, ktoré nie sú zohľadnené v trhových cenách (napr. emisie CO2), zaviesť EFSD+, EÚ bude spolupracovať s partnerskou krajinou na riešení týchto zásadných nedostatkov. To by mohlo znížiť závislosť partnerskej krajiny od budúcej vonkajšej pomoci.



3.2. Priaznivé investičné prostredie
Priaznivé prostredie zohráva kľúčovú úlohu pri mobilizácii vyšších investícií do infraštruktúry, ktoré spĺňajú aj prísne technické, environmentálne, sociálne normy, normy hospodárskej súťaže a správy. EÚ použije rôzne vlastné nástroje, aby zlepšila podmienky na prilákanie kvalitných investícií v partnerských krajinách. Bude to zahŕňať činnosti v rôznych oblastiach:
· posilňovanie mobilizácie domácich príjmov, riadenia verejných financií a riadenia dlhu a zlepšovanie udržateľnosti dlhovej služby,
· uľahčovanie reforiem v partnerských krajinách s cieľom vytvoriť transparentné, nediskriminačné a udržateľné regulačné rámce v súlade s medzinárodnými normami a budovanie ich kapacít na presadzovanie dodržiavania právnych povinností,
· zlepšovanie toku udržateľného financovania podporou príslušných taxonómií, noriem a zverejňovania informácií. Komisia vypracúva komplexnú stratégiu na rozšírenie prístupu k udržateľnému financovaniu v krajinách s nízkymi a so strednými príjmami,
posilňovanie kapacity partnerských krajín, pokiaľ ide o vypracúvanie plánov infraštruktúry a prípravu dôveryhodných zásobníkov projektov zosúladených s národnými rozvojovými stratégiami a potrebami,
· podnecovanie iných bilaterálnych a multilaterálnych poskytovateľov financií, aby dodržiavali medzinárodné normy v oblasti vynakladania prostriedkov na infraštruktúru,
· aktívna účasť v príslušných medzinárodných normalizačných orgánoch. 

	Lepším vynakladaním prostriedkov na infraštruktúru EÚ:
· podporí využívanie multilaterálnych nástrojov, ako je rámec MMF na posudzovanie riadenia verejných investícií, metodika OECD na posudzovanie systémov verejného obstarávania a model posudzovania fiškálnych rizík hroziacich verejno-súkromným partnerstvám, ktorý spoločne vyvinuli MMF a Svetová banka, s cieľom zlepšiť prípravu projektov a zabezpečiť čo najlepší pomer ceny a kvality v sektore infraštruktúry.
· poskytne technickú pomoc pri budovaní kapacít a odborných štúdiách v partnerských krajinách prostredníctvom programov NDICI – Globálna Európa a Nástroja technickej podpory pre členské štáty EÚ, ktorý umožňuje výmenu poznatkov medzi vnútroštátnymi správami v rámci programov, ako je TAIEX.
· presadí uplatňovanie zásad skupiny G20 pre investície do kvalitnej infraštruktúry na medzinárodnej úrovni.



Koordinácia úsilia s podobne zmýšľajúcimi partnermi
EÚ bude pri vykonávaní stratégie Global Gateway úzko spolupracovať s podobne zmýšľajúcimi partnermi s cieľom rozvíjať synergie s ich úsilím o prepojenosť s tretími krajinami a kvalitnú infraštruktúru a s cieľom dosiahnuť maximálny vplyv pri znižovaní globálnych rozdielov v infraštruktúre. Táto spolupráca sa rozšíri na všetky aspekty našich činností vrátane koordinácie politík, spolupráce na spoločných alebo paralelných projektoch a ich spoločného financovania, spoločných aktivít s hostiteľskými krajinami, so súkromným sektorom a s medzinárodnými finančnými inštitúciami a spolupráce v kontexte príslušných medzinárodných normalizačných orgánov.
Na podporu udržateľnej infraštruktúry v partnerských krajinách už skupina G7 zaviedla množstvo iniciatív. EÚ je plne odhodlaná zásadne zmeniť financovanie infraštruktúry, k čomu sa zaviazali vedúci predstavitelia skupiny G7 na samite v Carbis Bay v júni 2021, a zohráva aktívnu úlohu pri uskutočňovaní tejto ambície. EÚ to vníma ako dlhodobé partnerstvo, ktoré ostáva otvorené pre ďalších.
EÚ už uzavrela partnerstvá v oblasti prepojenosti s Japonskom a Indiou. Okrem toho plánuje vybudovať partnerstvo v oblasti prepojenosti so Združením národov juhovýchodnej Ázie (ASEAN), pričom bude vychádzať z deklarácie ministrov z roku 2020. EÚ a Spojené štáty americké už skôr v tomto roku zriadili radu pre obchod a technológie, v rámci ktorej zmluvné strany spolupracujú aj na podpore bezpečnej a udržateľnej medzinárodnej digitálnej prepojenosti. EÚ sa bude usilovať o prehĺbenie spolupráce so Spojenými štátmi americkými, ako aj s Kanadou, Kórejskou republikou a ďalšími podobne zmýšľajúcimi partnermi. 
V záujme presadenia tejto problematiky v politickej agende Európska únia stanoví stratégiu Global Gateway ako prioritu multilaterálnych a prípadne bilaterálnych samitov s našimi medzinárodnými partnermi, počnúc nadchádzajúcim samitom EÚ a Východného partnerstva, po ktorom bude nasledovať samit EÚ a Africkej únie. Zároveň začlení zásady stratégie Global Gateway do súčasnej spolupráce na prepojenosti s partnerskými regiónmi, organizáciami a krajinami. 
Správa a komunikácia
Projekty v rámci stratégie Global Gateway sa budú vypracúvať a realizovať prostredníctvom iniciatív Tímu Európa. Inštitúcie EÚ, členské štáty a európske finančné inštitúcie budú spolu s európskymi podnikmi, ako aj orgánmi verejnej správy, občianskou spoločnosťou a so súkromným sektorom pracovať v partnerských krajinách. 
Stratégiu Global Gateway bude pod celkovým vedením predsedníčky Komisie vykonávať vysoký predstaviteľ/podpredseda Komisie a zodpovední komisári. V tejto súvislosti sa zriadi rada pre stratégiu Global Gateway, ktorá zabezpečí strategické smerovanie tejto iniciatívy, najmä pokiaľ ide vývoj projektov Tímu Európa. 
Komisia zriadi poradnú skupinu podnikov pre Global Gateway. Táto skupina zabezpečí zapojenie súkromného sektora, bude ľahko prístupná a bude slúžiť na diskusiu o vykonávaní stratégie Global Gateway. Bude získavať informácie od podnikov a vymieňať si poznatky s cieľom maximalizovať vplyv a účinnosť investícií. Činnosť tejto skupiny bude doplnková a nebude mať vplyv na existujúce organizácie na podporu podnikania. Okrem toho sa povedie dialóg s občianskou spoločnosťou, ktorý má zaistiť uplatňovanie plne inkluzívneho prístupu. 
V duchu tejto ústretovosti budú zohrávať kľúčovú úlohu delegácie EÚ – v úzkej spolupráci s členskými štátmi EÚ ako Tím Európa – ktoré koordinovať činnosť so všetkými zainteresovanými stranami a oslovovať partnerské krajiny s cieľom identifikovať projekty, zosúladiť ich s financovaním a sledovať ich vykonávanie. Bude to súčasťou širšieho diplomatického úsilia, ktoré sa vyvinie spoločne s členskými štátmi v prospech šírenia modelu Global Gateway a hospodárske, sociálne a environmentálne výhody, ktoré prináša. 
EÚ spustí kampaň na zvýšenie informovanosti v partnerských krajinách s cieľom objasniť prístup stratégie Global Gateway k občanom a zainteresovaným inštitúciám, pričom členské štáty a európske finančné inštitúcie vyzýva, aby v tejto komunikácii spojili sily. EÚ v priebehu roka 2022 zorganizuje komunikačnú kampaň o stratégii Global Gateway aj v EÚ.
Ďalšie smerovanie
Stratégia Global Gateway má za cieľ spojiť kapitál a odborné znalosti Tímu Európa, medzinárodných partnerov a súkromný sektor. Jej hybnou silou budú potreby našich partnerských krajín a strategické záujmy Európskej únie. V tomto duchu budeme rozvíjať stratégiu Global Gateway spoločne s partnerskými krajinami a vyzveme občiansku spoločnosť aj miestny súkromný sektor, aby sa aktívne zapojili do našich výmen. EÚ teraz osloví ďalšie partnerské krajiny, ktoré sa chcú zapojiť. Zapojíme aj súkromný sektor s cieľom využiť jeho kapitál, expertízu a skúsenosti. 
Pokrok vo vykonávaní stratégie Global Gateway sa bude pravidelne a aktívne monitorovať, vyhodnocovať a budú sa o ňom podávať správy. Stratégia sa v prípade potreby upraví. Komisia a vysoký predstaviteľ sa zaviazali k rýchlemu vykonávaniu stratégie, pričom Radu a Parlament budú pravidelne podrobne informovať.
Vzhľadom na úspech európskeho fóra prepojenosti v roku 2019, na ktorom sa zúčastnilo niekoľko partnerských krajín EÚ a kľúčové zainteresované strany, bude EÚ pravidelne usporadúvať fórum pre stratégiu Global Gateway. Komisia zorganizuje v júni 2022 stretnutie so zainteresovanými stranami, aby zhodnotili pokrok vo vykonávaní stratégie Global Gateway a diskutovali o ďalších krokoch. 

